Unigray

Unigray is ’n suidelike voorstad van Johannesburg, sowat 6 km suidoos van die stadsaal.

 Geskiedenis 
Unigray is noord van Queenshaven, oos van Elladoone en wes van Electron geleë. Dit is aangelê op westelike grens van die plaas Klipriviersberg met die plaas Elandsfontein, wat albei in ’n stadium aan die veldkornet Jan Meyer behoort het. Unigray is op skrikkeldag 1956 geproklameer as blykbaar die laaste voorstad op die plaas, waarop Regents Park in 1904 die eerste woonbuurt was. Die naam is afgelei van Union Greyhound Racing Association (Uniale Windhonderesiesvereniging), maar hoekom "grey" verander is na "gray" is nie bekend nie.

 Demografie 
Toe dit nog 'n blanke groepsgebied was, was Unigray oorwegend Afrikaans, want volgens die munisipale kieserslys van 1961 was 278 van die geregistreerde kiesers Afrikaanssprekend en net 19 Engelssprekend. Stals, prof. dr. E.L.P (red.). 1978.  Afrikaners in die Goudstad. Deel 1. 1886 - 1924. Kaapstad en Pretoria: HAUM. Vir sensusdoeleindes is Unigray en Elladoone in 2001 saam met Queenshaven gereken toe die inwonertal 1 623 was, van wie 1 070 (65,9%) wit was en 464 (28,6%) swart. Afrikaans (40,1%) was die grootste huistaal en Engels (34,7%) die naasgrootste. In 2011 se sensus is Unigray en Elladoone van Queenshaven geskei, toe die inwoners 1 319 getel het, van wie 759 (57,5%) swart, 381 (28,9%) wit en 143 (10,8%) bruin. Met Queenshaven se getalle bygereken het die swart inwoners tussen 2001 en 2011 meer as verdubbel van 464 tot 923, die wit inwoners afgeneem van 1 070 tot 691 en die bruin inwoners amper tweevoudig toegeneem van 80 tot 143. Sensussyfers van 2011, soos weergegee deur Adrian Frith. URL besoek op 28 Januarie 2018.

 Bronne 
  Raper, Peter Edmund. 2004. New Dictionary of South African Place Names. Johannesburg & Cape Town: Jonathan Ball Publishers.
  Potgieter, D.J. (ed.) 1972. Standard Encyclopaedia of Southern Africa. Cape Town: Nasionale Opvoedkundige Uitgewery (Nasou).
  Stals, prof. dr. E.L.P (red.). 1978. Afrikaners in die Goudstad. Deel 1. 1886 - 1924. Kaapstad en Pretoria: HAUM.

 Verwysings 

Kategorie:Voorstede van Johannesburg